Kæra foreldri/forsjáraðili,

Nú í mars hefst úthlutun lausra plássa fyrir haustið. Börnum sem eru með umsókn í leikskóla verður boðið í pláss sem losna þegar elstu börnin byrja í grunnskóla. Það er ánægjulegt að segja frá því að á þessu ári og komandi árum mun leikskólaplássum fjölga til muna með nýjum leikskólum og stækkunum á eldri leikskólum með viðbyggingum eða nýjum leikskóladeildum. Nýr leikskóli opnaði við Eggertsgötu í síðustu viku, ungbarnaleikskóli við Bríetartún opnar í apríl og áætlað er að opna nýjan leikskóla við Nauthólsveg í maí/júní. Í september er áætlað að taka í notkun nýja leikskóla við Kleppsveg (Brákarborg) og Ármúla (Múlaborg) og nýjan leikskóla við Vogabyggð í september/október. Nánari upplýsingar um einstök verkefni má finna [hér](https://reykjavik.is/bruum-bilid). Vakin er athygli á því að ofangreindar tímasetningar eru gefnar með þeim fyrirvara að framkvæmdir við byggingar gangi samkvæmt áætlun.

**Við bendum þér á að skoða vel umsókn barnsins þíns inn á** [**vala leikskóli**](https://innskraning.island.is/?id=valais&path=/leikskoli-umsokn) **til að tryggja að val um leikskóla sé rétt skráð.**

Vakin er athygli á eftirfarandi atriðum er tengjast reglum um leikskólaþjónustu:

* Eftir að innritun hefst, sem í ár verður 15. mars, er unnið með umsóknalistann eins og hann lítur út þann dag. Umsóknir sem berast eftir 15. mars verða teknar fyrir síðar.
* Foreldrum er boðin vistun eftir kennitölu barnsins, þeim elstu fyrst. Einu undantekningarnar á þessu eru börn sem raðast efst á lista vegna forgangs. Byrjað er á að bjóða foreldrum barna sem verða 18 mánaða 1. september 2022 og eldri. Í framhaldi verða send boð til foreldra yngri barna eftir aldursröð og mun úthlutunarferlið taka nokkrar vikur.
* Farið er eftir þeirri röð leikskóla sem þú valdir í umsókninni. Boðið er í fyrsta val foreldra á meðan laust er í viðkomandi leikskóla. Síðan er boðið í annað val og svo framvegis. Þessi vinna tekur nokkrar vikur.
* Þegar barni er boðið pláss fer það út af umsóknalistum eftir öðrum leikskólum.
* Almennur opnunartími leikskóla er frá kl. 7:30 til kl.16:30 en ákveðnir leikskólar eru opnir til kl. 17:00. Upplýsingar um hvaða leikskólar það eru má finna [hér](https://reykjavik.is/leikskolar).

Hér er að finna ýmislegt af gagnlegum upplýsingum fyrir foreldra/forsjáraðila verðandi leikskólabarna:

[Hér](https://reykjavik.is/allir-leikskolar) er að finna upplýsingar um alla leikskóla borgarinnar og hvar þeir eru staðsettir.

Nýir leikskólar og fjölgun plássa í Reykjavík er kynnt [hér](https://reykjavik.is/bruum-bilid) á vefsíðunni Brúum bilið þar sem má finna upplýsingar um staðsetningu nýrra leikskóla, framkvæmdir og áætlun um opnunartíma þeirra. Gert er ráð fyrir að leikskólarýmum fjölgi um allt að 1680 á næstu þremur árum og verður um helmingur þeirra tekinn í notkun á þessu ári eða 850 samkvæmt endurskoðaðri aðgerðaáætlun sem samþykkt var í borgarráði 3. mars síðastliðinn. Sjá nánar [hér](https://fundur.reykjavik.is/sites/default/files/agenda-items/8a_tillogur_styrihops_um_uppbyggingu_leikskola._mss22010084.pdf). Það stefnir því í að hægt verði að stórauka inntöku barna næsta haust sem hafa náð 12 mánaða aldri 1. sept. nk. Vakin er athygli á því að nákvæmar tímasetningar á inntöku barna fyrir þann aldur munu m.a. ráðast af tímasetningum framkvæmda og ráðningu starfsfólks auk þess sem ófyrirsjáanlegir þættir varðandi aðstöðu geta haft áhrif í einstökum tilvikum.

Reglur um leikskólaþjónustu Reykjavíkurborgar má finna [hér](https://reykjavik.is/sites/default/files/2022-02/reglur_1._januar_2022.pdf) en í gr. 1.a. er fjallað nánar um innritun barna í leikskóla.

Ef einhverjar spurningar vakna bendum við á þjónustuver Reykjavíkurborgar í síma 411-1111, netspjall á heimasíðu Reykjavíkurborgar [www.reykjavik.is](https://www.reykjavik.is/) og netfangið innritun.leikskolar@reykjavik.is